અમદાવાદ: અમદાવાદ મ્યુનિસિપલ કોર્પોરેશનના સત્તાવાળાઓ દ્વારા ‘સ્વચ્છ ભારત મિશન’ હેઠળ સ્વચ્છતા મોબાઇલ એપને ડાઉનલોડ કરવા નાગરિકોને કીમતી મોબાઇલ ફોનની ભેટ આપવા સહિત અનેક પ્રકારે પ્રોત્સાહિત કરાય છે. સ્વચ્છતા મોબાઇલ એપના ઉપયોગથી લોકોને માહિતગાર કરવા બોડકદેવના ઓડિટોરિયમ ખાતે વ્યાખ્યાન સહિતના વિવિધ કાર્યક્રમ યોજાય છે. શહેરના મેયર સ્વયં સ્વચ્છતા મોબાઇલ એપનો વ્યાપ વધારવા સક્રિય રસ દાખવે છે, પરંતુ ‘ડિજિટલ પેમેન્ટ’નાં ફક્ત ગાણાં ગવાતાં હોઇ પ્રોપર્ટી ટેકસના કરદાતાઓ ‘ઓનલાઇન પેમેન્ટ’ના મામલે આજે પણ ઉદાસીન છે. કોર્પોરેશનમાં પ્રામાણિક કરદાતાઓ જે તે નાણાકીય વર્ષનો પ્રોપર્ટી ટેક્સ અગાઉથી ભરપાઇ કરે તો ટેક્સની રકમમાં દસ ટકા છૂટ આપવાની યોજના ચાલે છે. જે પ્રત્યેક નવા નાણાકીય વર્ષના એપ્રિલ મહિનામાં અમલમાં મુકાય છે, પરંતુ પ્રોપર્ટી ટેક્સનું ‘ઓનલાઇન પેમેન્ટ’ કરનારાને કોઇ પ્રોત્સાહન અપાતું નથી. પરિણામે કોર્પોરેશનની કુલ પ્રોપર્ટી ટેકસ આવકમાં ઓનલાઇન પેમેન્ટથી મળતી આવકનું પ્રમાણ નહીંવત્ છે.